**Drugo odprto povabilo k oddaji programskih idej za Ljubljano Evropsko prestolnico kulture 2025**

Umetnice in umetniki, organizacije, posameznice in posamezniki, vabljeni, da sooblikujete pomemben del programa Ljubljane Evropske prestolnice kulture 2025 (v nadaljevanju: LJ 2025).

Mestna občina Ljubljana skupaj s petindvajsetimi občinami Ljubljanske urbane regije kandidira za naziv Evropske prestolnice kulture 2025 in se je uvrstila v drugi krog izbora. Program LJ 2025 nastaja ob vključevanju in sodelovanju širokega kroga strokovnjakov z različnih področij, od kulture in umetnosti, do šolstva, znanosti, okolja, turizma, sociale, zdravja, gospodarstva in športa.

**Katere so teme drugega javnega povabila?**

Osrednja tema kandidature Ljubljane za EPK 2025 je *SOLIDARNOST,* katere sestavni deli so dostopnost, vključenost, okoljska pravičnost, aktivno državljanstvo in evropske vrednote. Zanimajo nas programske ideje, ki bodo “solidarnost” naslavljale na ravni umetniške ideje, teme, organizacijske forme, produkcijskih modelov ali razvoja občinstev ipd. (eden ali več vidikov). Zanima nas solidarnost na lokalni, regijski, državni in evropski ravni. Zanimajo nas umetniški, kulturni in družbeni izzivi v času epidemije in po njej. Zanima nas solidarnost kot vrednota mesta prihodnosti.

**Kaj mora imeti program, ki bo postal del LJ 2025?**

LJ 2025 je priložnost za uresničevanje strateških razvojnih ciljev mesta in regije, zato iščemo drzne, inovativne in ambiciozne odgovore na zgornja vprašanja. Predlagani program mora vključevati:

* jasno navezavo na temo solidarnosti in vsebine prve prijavne knjige Ljubljane za EPK 2025,
* EU dimenzijo ali imeti partnerje iz EU držav.

V poštev za izbor LJ 2025 pridejo programi, ki bodo izvirni, zasnovani *za namen programa LJ 2025* in ki bodo obetali trajnejše učinke na razvoj kulture, mesta in regije.

**Kako sodelovati na javnem povabilu?**

Na javnem povabilu lahko sodeluje vsakdo iz Slovenije in sveta, bodisi kot organizacija bodisi kot posameznik. Sodeluje lahko tako, da

* na predpisanem obrazcu opiše predlog programske ideje, zasnovo projekta ali programa,
* da obrazec odda najkasneje do 06. 07. 2020 na naslov Mestna občina Ljubljana, Mestni trg 1, 1000 Ljubljana, s pripisom: povabilo LJ 2025, ali pošlje na e-naslov EPK2025@ljubljana.si.

Na javnem povabilu ne morejo sodelovati predlagatelji z enakimi programskimi idejami, ki so bile že prijavljene na prvem odprtem povabilu (od 20. 9. do 14. 10. 2019) k oddaji programskih idej za Ljubljano Evropsko prestolnico kulture 2025.

Morebitna vprašanja v zvezi z odprtim povabilom lahko naslovite na EPK Pisarno, ki deluje v okviru Oddelka za kulturo MOL, Ambrožev trg 7, Ljubljana na telefonsko številko (01)306 48 45 ali e-mail: EPK2025@ljubljana.si.

Javne inštrukcije glede zbiranja programskih idej za drugi krog LJ 2025 bodo potekale v torek, 23.6. ob 13:00 v veliki sejni dvorani ljubljanske Mestne hiše, Mestni trg 1.

**Način izbora**

Predloge bo pregledal in ovrednotil *Programski svet LJ 2025* ter na podlagi inovativnosti in prebojnosti, razvojne naravnanosti in izvedljivosti okvirno 25 najvišje ocenjenih programskih idej predlagal v umestitev v program LJ 2025.

Povezava do prijavne knjige LJ 2025 v slovenščini: <https://epk.ljubljana.si/assets/Kaj-je-EPK/Brosura-EPK-2025.pdf>

Povezava do prijavne knjige LJ 2025 v angleščini:

<https://epk.ljubljana.si/assets/Kaj-je-EPK/LJ2025-brosura-ANGLESKA-VERZIJA.pdf>